**ประกาศคณะกรรมการสิทธิมนุษยชนแห่งชาติ**

เรื่อง หลักเกณฑ์การย้ายและการเลื่อนข้าราชการสำนักงานคณะกรรมการสิทธิมนุษยชนแห่งชาติ

หรือการโอนข้าราชการตามกฎหมายอื่น

พ.ศ. ๒๕๖๑ และที่แก้ไขเพิ่มเติม

โดยที่เป็นการสมควรกำหนดให้มีหลักเกณฑ์การย้ายและการเลื่อนข้าราชการสำนักงานคณะกรรมการ  
สิทธิมนุษยชนแห่งชาติ หรือการโอนข้าราชการตามกฎหมายอื่น

อาศัยอำนาจตามความในมาตรา ๔๙ แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ ประกอบกับข้อ ๒๓ ของระเบียบคณะกรรมการสิทธิมนุษยชนแห่งชาติ  
ว่าด้วยการบริหารงานบุคคลของข้าราชการสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ คณะกรรมการสิทธิมนุษยชนแห่งชาติจึงออกประกาศ ไว้ดังต่อไปนี้

ข้อ ๑ ประกาศนี้เรียกว่า “ประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย  
และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น  
พ.ศ. ๒๕๖๑”

ข้อ ๒[[1]](#footnote-1) ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในประกาศนี้

“คณะกรรมการ” หมายความว่า คณะกรรมการสิทธิมนุษยชนแห่งชาติในฐานะองค์กรกลางบริหารงานบุคคล

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

“ข้าราชการสำนักงาน” หมายความว่า ข้าราชการสำนักงานคณะกรรมการสิทธิมนุษยชนแห่งชาติ

“ข้าราชการตามกฎหมายอื่น” หมายความว่า ข้าราชการที่ไม่ใช่ข้าราชการสำนักงานคณะกรรมการสิทธิมนุษยชนแห่งชาติ

“ข้าราชการ” หมายความว่า ข้าราชการสำนักงานคณะกรรมการสิทธิมนุษยชนแห่งชาติและข้าราชการตามกฎหมายอื่น

“ย้าย” หมายความว่า การแต่งตั้งข้าราชการสำนักงานคณะกรรมการสิทธิมนุษยชนแห่งชาติผู้ดำรงตำแหน่งหนึ่งให้ดำรงตำแหน่งอื่นในสำนักงานคณะกรรมการสิทธิมนุษยชนแห่งชาติ ซึ่งจะเป็นตำแหน่งประเภทเดียวกันหรือต่างประเภทกันก็ได้

“โอน” หมายความว่า การแต่งตั้งข้าราชการตามกฎหมายอื่นให้ดำรงตำแหน่งในสำนักงานคณะกรรมการสิทธิมนุษยชนแห่งชาติ ซึ่งจะเป็นตำแหน่งประเภทเดียวกันหรือต่างประเภทกันก็ได้

“เลื่อน” หมายความว่า การแต่งตั้งข้าราชการสำนักงานคณะกรรมการสิทธิมนุษยชนแห่งชาติให้ดำรงตำแหน่งประเภทเดียวกันในระดับที่สูงกว่าเดิม

“ระดับที่ต่ำกว่าเดิม” หมายความว่า การแต่งตั้งข้าราชการสำนักงานคณะกรรมการสิทธิมนุษยชนแห่งชาติให้ดำรงตำแหน่งประเภทเดียวกันในระดับที่ต่ำกว่าเดิม

“ตำแหน่งระดับควบ” หมายความว่า ตำแหน่งประเภททั่วไปหรือประเภทวิชาการที่คณะกรรมการ สิทธิมนุษยชนแห่งชาติกำหนดให้เป็นตำแหน่งที่สามารถปรับให้เป็นตำแหน่งที่มีระดับสูงขึ้นหรือต่ำลงได้ภายในกรอบระดับตำแหน่งตามระเบียบคณะกรรมการสิทธิมนุษยชนแห่งชาติว่าด้วยการบริหารงานบุคคลของข้าราชการสำนักงานคณะกรรมการสิทธิมนุษยชนแห่งชาติ

ข้อ ๔[[2]](#footnote-2) ในกรณีที่เป็นการย้าย การเลื่อน หรือการโอนตามข้อ ๒๖ ข้อ ๒๗ ข้อ ๒๙ ข้อ ๓๐ ข้อ ๓๑ และข้อ ๓๒ นอกจากจะต้องมีคุณสมบัติเฉพาะสำหรับตำแหน่งตามที่กำหนดไว้ในมาตรฐานกำหนดตำแหน่งสำหรับตำแหน่งที่จะแต่งตั้งแล้ว การกำหนดให้ข้าราชการที่เข้ารับการพิจารณาการย้าย การเลื่อน หรือการโอน ต้องได้รับเงินเดือนและมีคุณสมบัติเพิ่มเติม อาจทำได้ตามหลักเกณฑ์ วิธีการ และเงื่อนไขที่คณะกรรมการกำหนด

ข้อ ๕ การย้าย การเลื่อน หรือการโอนข้าราชการที่ถูกย้ายหรือโอน ไปแต่งตั้งให้ดำรงตำแหน่งในระดับที่  
ต่ำกว่าเดิม หรือประเภทตำแหน่งที่มีเงินประจำตำแหน่งที่ต่ำกว่าตำแหน่งเดิม ในประเภท สายงาน และระดับเดียวกับที่ผู้นั้นเคยดำรงอยู่เดิมก่อนมีการย้ายหรือการโอนไปแต่งตั้งให้ดำรงตำแหน่งในระดับที่ต่ำกว่าเดิม หรือประเภทตำแหน่งที่มีเงินประจำตำแหน่งที่ตำกว่าตำแหน่งเดิม ให้อยู่ในดุลพินิจของผู้มีอำนาจสั่งบรรจุ

ข้อ ๖[[3]](#footnote-3) การแต่งตั้งข้าราชการให้ดำรงตำแหน่งประเภทอำนวยการระดับต้น ให้ดำเนินการอย่างใดอย่างหนึ่ง ดังต่อไปนี้

(๑) ย้ายผู้ซึ่งดำรงตำแหน่งประเภทอำนวยการตามประกาศนี้

(๒) ย้ายหรือโอนผู้ซึ่งได้รับการเลือกให้ดำรงตำแหน่งประเภทอำนวยการระดับต้นตามประกาศนี้

ข้อ ๗ เพื่อประโยชน์ในการย้าย การเลื่อน หรือการโอนข้าราชการไปแต่งตั้งให้ดำรงตำแหน่งประเภทวิชาการระดับทรงคุณวุฒิ ให้จัดแบ่งตำแหน่งประเภทวิชาการระดับทรงคุณวุฒิออกเป็น ๒ กลุ่ม ดังนี้

(๑) กลุ่มที่ ๑ ได้แก่ ตำแหน่งประเภทวิชาการระดับทรงคุณวุฒิที่ได้รับเงินประจำตำแหน่งในอัตรา ๑๕,๖๐๐ บาท

(๒) กลุ่มที่ ๒ ได้แก่ ตำแหน่งประเภทวิชาการระดับทรงคุณวุฒิที่ได้รับเงินประจำตำแหน่งในอัตรา ๑๓,๐๐๐ บาท

ข้อ ๘ เพื่อประโยชน์ในการย้าย การเลื่อน หรือการโอนข้าราชการไปแต่งตั้งให้ดำรงตำแหน่งประเภทบริหารระดับสูง ให้จัดแบ่งตำแหน่งประเภทบริหารระดับสูงออกเป็น ๒ กลุ่ม ดังนี้

(๑) กลุ่มที่ ๑ ได้แก่ ตำแหน่งเลขาธิการคณะกรรมการสิทธิมนุษยชนแห่งชาติ และตำแหน่งอื่น   
ที่คณะกรรมการกำหนดเป็นตำแหน่งประเภทบริหารระดับสูงและได้รับเงินประจำตำแหน่งในอัตราเดียวกับตำแหน่งเลขาธิการคณะกรรมการสิทธิมนุษยชนแห่งชาติ

(๒) กลุ่มที่ ๒ ได้แก่ ตำแหน่งรองเลขาธิการคณะกรรมการสิทธิมนุษยชนแห่งชาติ และตำแหน่งอื่น  
ที่คณะกรรมการกำหนดเป็นตำแหน่งประเภทบริหารระดับสูงและได้รับเงินประจำตำแหน่งในอัตราเดียวกับตำแหน่งรองเลขาธิการคณะกรรมการสิทธิมนุษยชนแห่งชาติ

การย้ายหรือการโอนข้าราชการซึ่งดำรงตำแหน่งประเภทบริหารระดับสูงในกลุ่มที่ ๑ ให้ดำรงตำแหน่งประเภทบริหารระดับสูงในกลุ่มที่ ๒ ผู้มีอำนาจสั่งบรรจุจะดำเนินการได้ต่อเมื่อผู้นั้นได้ให้ความยินยอมแล้ว

ข้อ ๙ ในกรณีที่มีเหตุผลและความจำเป็นเป็นพิเศษที่ไม่อาจดำเนินการตามหลักเกณฑ์ วิธีการ และเงื่อนไขที่กำหนดในประกาศนี้ การดำเนินการในเรื่องนั้นจะสมควรดำเนินการประการใด ให้เป็นไปตามที่คณะกรรมการกำหนด

หมวด ๑

การย้าย

ข้อ ๑๐ การย้ายข้าราชการสำนักงานผู้ดำรงตำแหน่งประเภททั่วไปไปแต่งตั้งให้ดำรงตำแหน่งประเภททั่วไปในระดับเดียวกัน ให้อยู่ในดุลพินิจของผู้มีอำนาจสั่งบรรจุ

การย้ายข้าราชการสำนักงานผู้ดำรงตำแหน่งประเภททั่วไปไปแต่งตั้งให้ดำรงตำแหน่งในระดับที่  
ต่ำกว่าเดิม ผู้มีอำนาจสั่งบรรจุจะดำเนินการได้ต่อเมื่อผู้นั้นได้ให้ความยินยอมแล้ว

ข้อ ๑๑ การย้ายข้าราชการสำนักงานผู้ดำรงตำแหน่งประเภทวิชาการไปแต่งตั้งให้ดำรงตำแหน่งประเภททั่วไป ให้กระทำได้เฉพาะผู้ที่เคยดำรงตำแหน่งประเภททั่วไปมาก่อน โดยให้ย้ายไปแต่งตั้งให้ดำรงตำแหน่งในระดับที่ไม่สูงกว่าระดับที่ผู้นั้นเคยดำรงอยู่เดิมในตำแหน่งประเภททั่วไป และให้อยู่ในดุลพินิจของผู้มีอำนาจสั่งบรรจุ

ข้อ ๑๒ การย้ายข้าราชการสำนักงานผู้ดำรงตำแหน่งประเภททั่วไปซึ่งเคยดำรงตำแหน่งประเภทวิชาการมาก่อน ไปแต่งตั้งให้ดำรงตำแหน่งประเภทวิชาการในระดับที่ไม่สูงกว่าระดับที่ผู้นั้นเคยดำรงอยู่เดิมในตำแหน่งประเภทวิชาการ ให้อยู่ในดุลพินิจของผู้มีอำนาจสั่งบรรจุ

การย้ายข้าราชการสำนักงานผู้ดำรงตำแหน่งประเภททั่วไปซึ่งเคยดำรงตำแหน่งประเภทวิชาการมาก่อน ไปแต่งตั้งให้ดำรงตำแหน่งประเภทวิชาการในระดับที่สูงกว่าระดับที่ผู้นั้นเคยดำรงอยู่เดิมในตำแหน่งประเภทวิชาการ ผู้มีอำนาจสั่งบรรจุจะดำเนินการได้ต่อเมื่อได้ดำเนินการตามข้อ ๒๗ แล้ว ทั้งนี้ ให้ย้ายไปแต่งตั้งให้ดำรงตำแหน่งในระดับที่สูงกว่าระดับที่ผู้นั้นเคยดำรงอยู่เดิมได้ไม่เกินหนึ่งระดับ

ข้อ ๑๓ การย้ายข้าราชการสำนักงานผู้ดำรงตำแหน่งประเภทวิชาการตั้งแต่ระดับเชี่ยวชาญลงมา  
ไปแต่งตั้งให้ดำรงตำแหน่งประเภทวิชาการในระดับเดียวกัน ให้อยู่ในดุลพินิจของผู้มีอำนาจสั่งบรรจุ

การย้ายข้าราชการสำนักงานผู้ดำรงตำแหน่งประเภทวิชาการไปแต่งตั้งให้ดำรงตำแหน่งในระดับที่ต่ำกว่าเดิม ผู้มีอำนาจสั่งบรรจุจะดำเนินการได้ต่อเมื่อผู้นั้นได้ให้ความยินยอมแล้ว

ข้อ ๑๔ การย้ายข้าราชการสำนักงานผู้ดำรงตำแหน่งประเภทวิชาการระดับทรงคุณวุฒิในกลุ่มที่ ๑ ตามข้อ ๗ (๑) และในกลุ่มที่ ๒ ตามข้อ ๗ (๒) ไปแต่งตั้งให้ดำรงตำแหน่งประเภทวิชาการระดับทรงคุณวุฒิ  
ในกลุ่มเดียวกัน ให้อยู่ในดุลพินิจของผู้มีอำนาจสั่งบรรจุ

การย้ายข้าราชการสำนักงานผู้ดำรงตำแหน่งประเภทวิชาการระดับทรงคุณวุฒิในกลุ่มที่ ๒ ตามข้อ ๗ (๒) ไปแต่งตั้งให้ดำรงตำแหน่งประเภทวิชาการระดับทรงคุณวุฒิในกลุ่มที่ ๑ ตามข้อ ๗ (๑) ผู้มีอำนาจสั่งบรรจุ  
จะดำเนินการได้ต่อเมื่อได้ดำเนินการตามข้อ ๒๗ แล้ว

ข้อ ๑๕ การย้ายข้าราชการสำนักงานผู้ดำรงตำแหน่งประเภททั่วไปซึ่งไม่เคยดำรงตำแหน่งประเภทวิชาการมาก่อน ไปแต่งตั้งให้ดำรงตำแหน่งประเภทวิชาการ ให้กระทำได้เฉพาะการย้ายไปดำรงตำแหน่งประเภทวิชาการระดับปฏิบัติการเท่านั้น โดยผู้มีอำนาจสั่งบรรจุอาจดำเนินการได้ในกรณีดังต่อไปนี้

(๑) ผู้นั้นเป็นผู้สอบแข่งขันได้ในตำแหน่งประเภทวิชาการระดับปฏิบัติการ และถึงลำดับที่ที่จะบรรจุและแต่งตั้งผู้นั้น

(๒) ผู้นั้นได้รับการคัดเลือกเข้ารับราชการในกรณีที่มีเหตุพิเศษในตำแหน่งประเภทวิชาการระดับปฏิบัติการ

(๓) กรณีอื่นที่มีเหตุผลความจำเป็นเป็นพิเศษตามที่คณะกรรมการกำหนด

ข้อ ๑๖ การย้ายข้าราชการสำนักงานผู้ดำรงตำแหน่งประเภทอำนวยการหรือประเภทบริหาร ไปแต่งตั้งให้ดำรงตำแหน่งประเภทวิชาการ ให้กระทำได้เฉพาะผู้ที่เคยดำรงตำแหน่งประเภทวิชาการมาก่อน และผู้มีอำนาจสั่งบรรจุจะต้องพิจารณาดำเนินการตามหลักเกณฑ์ วิธีการ และเงื่อนไข ดังต่อไปนี้

(๑) การย้ายไปแต่งตั้งให้ดำรงตำแหน่งในระดับที่ไม่สูงกว่าระดับที่ผู้นั้นเคยดำรงอยู่เดิมในตำแหน่งประเภทวิชาการ ให้อยู่ในดุลพินิจของผู้มีอำนาจสั่งบรรจุ

(๒) การย้ายไปแต่งตั้งให้ดำรงตำแหน่งในระดับที่สูงกว่าระดับที่ผู้นั้นเคยดำรงอยู่เดิมในตำแหน่งประเภทวิชาการ ผู้มีอำนาจสั่งบรรจุจะดำเนินการได้ต่อเมื่อได้ดำเนินการตามข้อ ๒๗ แล้ว

ข้อ ๑๗ การย้ายข้าราชการสำนักงานผู้ดำรงตำแหน่งประเภทอำนวยการไปแต่งตั้งให้ดำรงตำแหน่งประเภทอำนวยการในระดับเดียวกัน ให้อยู่ในดุลพินิจของผู้มีอำนาจสั่งบรรจุ

การย้ายข้าราชการสำนักงานผู้ดำรงตำแหน่งประเภทอำนวยการไปแต่งตั้งให้ดำรงตำแหน่งในระดับ  
ที่ต่ำกว่าเดิม ผู้มีอำนาจสั่งบรรจุจะดำเนินการได้ต่อเมื่อผู้นั้นได้ให้ความยินยอมแล้ว

ข้อ ๑๘[[4]](#footnote-4) การย้ายข้าราชการสำนักงานผู้ดำรงตำแหน่งประเภทวิชาการซึ่งเคยดำรงตำแหน่งประเภทอำนวยการระดับสูงมาก่อน ไปแต่งตั้งให้ดำรงตำแหน่งประเภทอำนวยการระดับสูง ให้อยู่ในดุลพินิจของ  
ผู้มีอำนาจสั่งบรรจุ

การย้ายข้าราชการสำนักงานผู้ดำรงตำแหน่งประเภททั่วไปหรือประเภทวิชาการซึ่งเคยดำรงตำแหน่งประเภทอำนวยการระดับต้นมาก่อน ไปแต่งตั้งให้ดำรงตำแหน่งประเภทอำนวยการระดับสูง ผู้มีอำนาจสั่งบรรจุจะดำเนินการได้ต่อเมื่อได้ดำเนินการตามข้อ ๒๙ แล้ว

ข้อ ๑๙[[5]](#footnote-5) การย้ายข้าราชการสำนักงานผู้ดำรงตำแหน่งประเภททั่วไปหรือประเภทวิชาการซึ่งไม่เคยดำรงตำแหน่งประเภทอำนวยการมาก่อน ไปแต่งตั้งให้ดำรงตำแหน่งประเภทอำนวยการระดับสูง ผู้มีอำนาจ  
สั่งบรรจุจะดำเนินการได้ต่อเมื่อได้ดำเนินการตามข้อ ๒๙ แล้ว

ข้อ ๒๐ การย้ายข้าราชการสำนักงานผู้ดำรงตำแหน่งประเภทบริหารไปแต่งตั้งให้ดำรงตำแหน่งในระดับที่ต่ำกว่าเดิม ผู้มีอำนาจสั่งบรรจุจะดำเนินการได้ต่อเมื่อผู้นั้นได้ให้ความยินยอมแล้ว

ข้อ ๒๐/๑[[6]](#footnote-6) (ยกเลิก)

ข้อ ๒๑ การย้ายข้าราชการสำนักงานผู้ดำรงตำแหน่งประเภทบริหารระดับสูงในกลุ่มที่ ๑ ตามข้อ ๘ (๑) หรือในกลุ่มที่ ๒ ตามข้อ ๘ (๒) ไปแต่งตั้งให้ดำรงตำแหน่งประเภทบริหารระดับสูงในกลุ่มเดียวกัน ให้อยู่ในดุลพินิจของผู้มีอำนาจสั่งบรรจุ

การย้ายข้าราชการสำนักงานผู้ดำรงตำแหน่งประเภทบริหารระดับสูงในกลุ่มที่ ๒ ตามข้อ ๘ (๒) ไปแต่งตั้ง  
ให้ดำรงตำแหน่งประเภทบริหารระดับสูงในกลุ่มที่ ๑ ตามข้อ ๘ (๑) ผู้มีอำนาจสั่งบรรจุจะดำเนินการได้ต่อเมื่อ  
ได้ดำเนินการตามข้อ ๓๑ แล้ว

ข้อ ๒๒ การย้ายข้าราชการสำนักงานผู้ดำรงตำแหน่งประเภทวิชาการซึ่งเคยดำรงตำแหน่งประเภทบริหารระดับสูงในกลุ่มที่ ๑ ตามข้อ ๘ (๑) มาก่อน ไปแต่งตั้งให้ดำรงตำแหน่งประเภทบริหารระดับสูงในกลุ่มที่ ๑ ตามข้อ ๘ (๑) ให้อยู่ในดุลพินิจของผู้มีอำนาจสั่งบรรจุ

การย้ายข้าราชการสำนักงานผู้ดำรงตำแหน่งประเภทวิชาการ หรือประเภทอำนวยการซึ่งเคยดำรงตำแหน่งประเภทบริหารระดับสูงในกลุ่มที่ ๒ ตามข้อ ๘ (๒) มาก่อน ไปแต่งตั้งให้ดำรงตำแหน่งประเภทบริหารระดับสูงในกลุ่มที่ ๒ ตามข้อ ๘ (๒) ให้อยู่ในดุลพินิจของผู้มีอำนาจสั่งบรรจุ

การย้ายข้าราชการสำนักงานผู้ดำรงตำแหน่งประเภทวิชาการ หรือประเภทอำนวยการซึ่งเคยดำรงตำแหน่งประเภทบริหารระดับสูงในกลุ่มที่ ๒ ตามข้อ ๘ (๒) มาก่อน ไปแต่งตั้งให้ดำรงตำแหน่งประเภทบริหารระดับสูงในกลุ่มที่ ๑ ตามข้อ ๘ (๑) ผู้มีอำนาจสั่งบรรจุจะดำเนินการได้ต่อเมื่อได้ดำเนินการตามข้อ ๓๑ แล้ว

ข้อ ๒๓ การย้ายข้าราชการสำนักงานผู้ดำรงตำแหน่งประเภทวิชาการ หรือประเภทอำนวยการซึ่งไม่เคยดำรงตำแหน่งประเภทบริหารระดับสูงมาก่อน ไปแต่งตั้งให้ดำรงตำแหน่งประเภทบริหารระดับสูง ให้กระทำได้เฉพาะการย้ายไปดำรงตำแหน่งประเภทบริหารระดับสูงในกลุ่มที่ ๒ ตามข้อ ๘ (๒) เท่านั้น โดยผู้มีอำนาจสั่งบรรจุจะดำเนินการได้ต่อเมื่อได้ดำเนินการตามข้อ ๓๐ แล้ว

หมวด ๒

การเลื่อน

ข้อ ๒๔ การเลื่อนข้าราชการสำนักงานผู้ดำรงตำแหน่งประเภททั่วไป ประเภทวิชาการ ประเภทอำนวยการ และประเภทบริหาร เพื่อแต่งตั้งให้ดำรงตำแหน่งในระดับที่สูงขึ้นในประเภทเดียวกัน ให้ดำเนินการตามที่กำหนดในหมวด ๓ การดำเนินการเพื่อย้าย หรือเลื่อน ทั้งนี้ ให้เลื่อนขึ้นเพื่อแต่งตั้งให้ดำรงตำแหน่งในระดับ  
ที่สูงกว่าระดับที่ผู้นั้นดำรงอยู่ได้ไม่เกินหนึ่งระดับ

ข้อ ๒๕ การเลื่อนข้าราชการสำนักงานผู้ดำรงตำแหน่งประเภทวิชาการระดับเชี่ยวชาญขึ้นเพื่อแต่งตั้งให้ดำรงตำแหน่งประเภทวิชาการระดับทรงคุณวุฒิ ให้กระทำได้เฉพาะการเลื่อนขึ้นเพื่อแต่งตั้งให้ดำรงตำแหน่งประเภทวิชาการระดับทรงคุณวุฒิในกลุ่มที่ ๒ ตามข้อ ๗ (๒) และผู้มีอำนาจสั่งบรรจุจะดำเนินการได้ต่อเมื่อ  
ได้ดำเนินการตามข้อ ๒๗ แล้ว

ข้อ ๒๕/๑[[7]](#footnote-7) (ยกเลิก)

หมวด ๓

การดำเนินการเพื่อย้าย หรือเลื่อน

ข้อ ๒๖ การเลื่อนข้าราชการสำนักงานผู้ดำรงตำแหน่งประเภททั่วไประดับปฏิบัติงานเพื่อแต่งตั้ง  
ให้ดำรงตำแหน่งระดับชำนาญงาน ให้ดำเนินการโดยการประเมินซึ่งต้องสะท้อนให้เห็นว่าผู้นั้นเป็นผู้มีความรู้ความสามารถ ทักษะ และสมรรถนะที่เหมาะสมกับตำแหน่งระดับชำนาญงาน และผู้มีอำนาจสั่งบรรจุ  
จะดำเนินการได้ต่อเมื่อผู้นั้นผ่านการประเมินแล้ว ทั้งนี้ ตามหลักเกณฑ์ วิธีการ และเงื่อนไขที่คณะกรรมการกำหนด

การเลื่อนข้าราชการสำนักงานผู้ดำรงตำแหน่งประเภททั่วไประดับชำนาญงานเพื่อแต่งตั้งให้ดำรงตำแหน่งระดับอาวุโส ให้ดำเนินการโดยการประเมินซึ่งต้องสะท้อนให้เห็นว่าผู้นั้นเป็นผู้มีความรู้ความสามารถ ทักษะ สมรรถนะ ความชำนาญงาน และประสบการณ์ที่เหมาะสมกับตำแหน่งระดับอาวุโส โดยให้สำนักงานแต่งตั้งคณะกรรมการประเมิน และผู้มีอำนาจสั่งบรรจุจะดำเนินการได้ต่อเมื่อผู้นั้นผ่านการประเมินแล้ว   
ทั้งนี้ ตามหลักเกณฑ์ วิธีการ และเงื่อนไขที่คณะกรรมการกำหนด

ข้อ ๒๗ การย้ายและเลื่อนข้าราชการสำนักงานเพื่อแต่งตั้งให้ดำรงตำแหน่งประเภทวิชาการ ให้ดำเนินการ ดังต่อไปนี้

(๑) การย้ายในระดับชำนาญการตามข้อ ๑๒ วรรคสอง และข้อ ๑๖ (๒) และการเลื่อนข้าราชการสำนักงานผู้ดำรงตำแหน่งประเภทวิชาการระดับปฏิบัติการเพื่อแต่งตั้งให้ดำรงตำแหน่งระดับชำนาญการ ให้ดำเนินการ  
โดยการประเมินซึ่งต้องสะท้อนให้เห็นว่าผู้นั้นเป็นผู้มีความรู้ความสามารถ ทักษะ สมรรถนะ ความชำนาญงานและประสบการณ์ที่เหมาะสมกับตำแหน่งระดับชำนาญการ โดยให้คณะกรรมการประเมินที่ผู้มีอำนาจสั่งบรรจุแต่งตั้งเป็นผู้ประเมินบุคคลและประเมินผลงาน การประเมินผลงานจะดำเนินการได้ต่อเมื่อผู้นั้นผ่านการประเมินบุคคลแล้ว และผู้มีอำนาจสั่งบรรจุจะดำเนินการได้ต่อเมื่อผู้นั้นผ่านการประเมินผลงานแล้ว ทั้งนี้ ตามหลักเกณฑ์ วิธีการ และเงื่อนไขที่คณะกรรมการกำหนด

(๒) การย้ายในระดับชำนาญการพิเศษตามข้อ ๑๒ วรรคสอง และข้อ ๑๖ (๒) และการเลื่อนข้าราชการสำนักงานผู้ดำรงตำแหน่งประเภทวิชาการระดับชำนาญการเพื่อแต่งตั้งให้ดำรงตำแหน่งระดับชำนาญการพิเศษ ให้ดำเนินการโดยการประเมินซึ่งต้องสะท้อนให้เห็นว่าผู้นั้นเป็นผู้มีความรู้ความสามารถ ทักษะ สมรรถนะ ความชำนาญงาน และประสบการณ์สูงเหมาะสมกับตำแหน่งระดับชำนาญการพิเศษ โดยให้คณะกรรมการประเมินที่ผู้มีอำนาจสั่งบรรจุแต่งตั้งเป็นผู้ประเมินบุคคลและประเมินผลงาน การประเมินผลงานจะดำเนินการได้ต่อเมื่อผู้นั้นผ่านการประเมินบุคคลแล้ว และผู้มีอำนาจสั่งบรรจุจะดำเนินการได้ต่อเมื่อผู้นั้นผ่านการประเมิน  
ผลงานแล้ว ทั้งนี้ ตามหลักเกณฑ์ วิธีการ และเงื่อนไขที่คณะกรรมการกำหนด

(๓) การย้ายในระดับเชี่ยวชาญตามข้อ ๑๒ วรรคสอง และข้อ ๑๖ (๒) และการเลื่อนข้าราชการสำนักงาน  
ผู้ดำรงตำแหน่งประเภทวิชาการระดับชำนาญการพิเศษเพื่อแต่งตั้งให้ดำรงตำแหน่งระดับเชี่ยวชาญ   
ให้ดำเนินการโดยการประเมินซึ่งต้องสะท้อนให้เห็นว่าผู้นั้นเป็นผู้มีความรู้ความสามารถ ทักษะ สมรรถนะ ความเชี่ยวชาญ และประสบการณ์สูงมากเหมาะสมกับตำแหน่งระดับเชี่ยวชาญ โดยให้คณะกรรมการประเมิน  
ที่ผู้มีอำนาจสั่งบรรจุแต่งตั้งเป็นผู้ประเมินบุคคลและประเมินผลงาน การประเมินผลงานจะดำเนินการได้ต่อเมื่อผู้นั้นผ่านการประเมินบุคคลแล้ว และผู้มีอำนาจสั่งบรรจุจะดำเนินการได้ต่อเมื่อผู้นั้นผ่านการประเมินผลงานแล้ว ทั้งนี้ ตามหลักเกณฑ์ วิธีการ และเงื่อนไขที่คณะกรรมการกำหนด

(๔) การย้ายในระดับทรงคุณวุฒิตามข้อ ๑๒ วรรคสอง ข้อ ๑๔ วรรคสอง และข้อ ๑๖ (๒) และ  
การเลื่อนข้าราชการสำนักงานผู้ดำรงตำแหน่งประเภทวิชาการระดับเชี่ยวชาญเพื่อแต่งตั้งให้ดำรงตำแหน่งระดับทรงคุณวุฒิที่ว่าง ให้ใช้วิธีการเลือกสรรโดยคณะกรรมการเลือกสรรที่ผู้มีอำนาจสั่งบรรจุแต่งตั้ง เพื่อให้ได้รายชื่อผู้ที่มีความรู้ความสามารถ ทักษะ สมรรถนะ ความเชี่ยวชาญ และประสบการณ์สูงมากเป็นพิเศษเหมาะสมกับตำแหน่งระดับทรงคุณวุฒิ และผู้มีอำนาจสั่งบรรจุจะดำเนินการได้ต่อเมื่อได้เลือกผู้นั้นจากรายชื่อดังกล่าวแล้ว ทั้งนี้ ตามหลักเกณฑ์ วิธีการ และเงื่อนไขที่คณะกรรมการกำหนด

การเลื่อนข้าราชการสำนักงานผู้ดำรงตำแหน่งประเภทวิชาการ ถ้าตำแหน่งที่ผู้นั้นครองอยู่เป็นตำแหน่งระดับควบและเป็นการเลื่อนผู้นั้นขึ้นแต่งตั้งให้ดำรงตำแหน่งนั้นเองในระดับชำนาญการ ระดับชำนาญการพิเศษ หรือระดับเชี่ยวชาญ และการย้ายข้าราชการสำนักงานผู้ดำรงตำแหน่งประเภทอำนวยการระดับต้นเพื่อแต่งตั้ง  
ให้ดำรงตำแหน่งประเภทวิชาการระดับเชี่ยวชาญ การประเมินให้เป็นไปตามหลักเกณฑ์ วิธีการ และเงื่อนไข  
ที่กำหนดไว้ใน (๑) (๒) หรือ (๓) แล้วแต่กรณี แต่ให้ผู้มีอำนาจสั่งบรรจุเป็นผู้ประเมินบุคคล

ข้อ ๒๘[[8]](#footnote-8) (ยกเลิก)

ข้อ ๒๙ การย้ายข้าราชการสำนักงานเพื่อแต่งตั้งให้ดำรงตำแหน่งประเภทอำนวยการระดับสูงตามข้อ ๑๘ วรรคสี่ และข้อ ๑๙ วรรคสอง และการเลื่อนข้าราชการสำนักงานผู้ดำรงตำแหน่งประเภทอำนวยการระดับต้นเพื่อแต่งตั้งให้ดำรงตำแหน่งประเภทอำนวยการระดับสูง ให้ใช้วิธีการเลือกสรรโดยคณะกรรมการเลือกสรรที่  
ผู้มีอำนาจสั่งบรรจุแต่งตั้ง เพื่อให้ได้รายชื่อผู้อยู่ในเกณฑ์เข้าสู่ตำแหน่งประเภทอำนวยการระดับสูง และผู้มีอำนาจสั่งบรรจุจะดำเนินการได้ต่อเมื่อได้เลือกผู้นั้นจากรายชื่อดังกล่าวแล้ว ทั้งนี้ ตามหลักเกณฑ์ วิธีการ และเงื่อนไข  
ที่คณะกรรมการกำหนด

ข้อ ๒๙/๑[[9]](#footnote-9) (ยกเลิก)

ข้อ ๓๐ การย้ายข้าราชการสำนักงานเพื่อแต่งตั้งให้ดำรงตำแหน่งประเภทบริหารระดับสูงในกลุ่มที่ ๒   
ตามข้อ ๘ (๒) และข้อ ๒๓ ให้ใช้วิธีการเลือกสรรโดยคณะกรรมการเลือกสรรที่ผู้มีอำนาจสั่งบรรจุแต่งตั้ง และ  
ผู้มีอำนาจสั่งบรรจุจะดำเนินการได้ต่อเมื่อได้เลือกผู้นั้นจากผลการเลือกสรรดังกล่าวแล้ว ทั้งนี้ ตามหลักเกณฑ์ วิธีการ และเงื่อนไขที่คณะกรรมการกำหนด

ข้อ ๓๑ การย้ายข้าราชการสำนักงานเพื่อแต่งตั้งให้ดำรงตำแหน่งประเภทบริหารระดับสูงในกลุ่มที่ ๑  
ตามข้อ ๘ (๑) ข้อ ๒๑ วรรคสอง และข้อ ๒๒ วรรคสาม ให้เป็นไปตามระเบียบคณะกรรมการว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ

หมวด ๔

การโอนข้าราชการตามกฎหมายอื่น

ข้อ ๓๒ การโอนข้าราชการตามกฎหมายอื่นมาบรรจุเป็นข้าราชการสำนักงานอาจกระทำได้ถ้าเจ้าตัวสมัครใจ โดยผู้มีอำนาจสั่งบรรจุทำความตกลงกับเจ้าสังกัด ทั้งนี้ จะแต่งตั้งให้ดำรงตำแหน่งประเภทใด สายงานใด ระดับใด และให้ได้รับเงินเดือนเท่าใด ให้ผู้มีอำนาจสั่งบรรจุเป็นผู้พิจารณากำหนด แต่เงินเดือนที่จะให้ได้รับ ต้องไม่สูงกว่าข้าราชการสำนักงานที่มีคุณวุฒิ ความสามารถ และความชำนาญงานในระดับเดียวกัน และ  
เพื่อประโยชน์ในการนับเวลาราชการ ให้ถือเวลาราชการของผู้ขอโอนเข้ารับราชการในขณะที่เป็นข้าราชการของหน่วยงานอื่นนั้น เป็นเวลาราชการของข้าราชการสำนักงานด้วย ทั้งนี้ ให้นำหลักเกณฑ์และวิธีการโอน  
ที่ออกตามกฎหมายว่าด้วยระเบียบข้าราชการพลเรือนมาใช้บังคับโดยอนุโลม เว้นแต่คณะกรรมการจะกำหนดเป็นอย่างอื่น

บทเฉพาะกาล

ข้อ ๓๓ ในระหว่างที่ยังมิได้กำหนดหลักเกณฑ์ วิธีการ และเงื่อนไข เพื่อปฏิบัติตามประกาศนี้ ให้นำกฎ ระเบียบ ประกาศ หลักเกณฑ์ วิธีการ และเงื่อนไข ซึ่งใช้อยู่เดิมมาใช้บังคับเท่าที่ไม่ขัดหรือแย้งกับประกาศนี้

การใดที่อยู่ระหว่างดำเนินการตามบทบัญญัติหรือข้อกำหนดแห่งกฎหมาย กฎ ระเบียบ ข้อบังคับ ประกาศ หรือมติคณะกรรมการที่ได้เริ่มดำเนินการไปแล้วแต่ยังไม่แล้วเสร็จ ก่อนวันที่ประกาศนี้มีผลใช้บังคับ  
ให้ดำเนินการตามกฎหมาย กฎ ระเบียบ ข้อบังคับ ประกาศ หรือมติคณะกรรมการดังกล่าวต่อไปจนกว่า  
จะแล้วเสร็จและให้มีผลใช้บังคับได้ ในกรณีที่ไม่สามารถดำเนินการได้ตามประกาศนี้และไม่อาจนำกฎหมาย  
ว่าด้วยข้าราชการพลเรือนมาบังคับใช้โดยอนุโลมได้ การจะดำเนินการในเรื่องนั้นต่อไปอย่างไร ให้เป็น  
ไปตามที่คณะกรรมการกำหนด

ประกาศ ณ วันที่ ๒๕ กันยายน พ.ศ. ๒๕๖๑

วัส ติงสมิตร

ประธานกรรมการสิทธิมนุษยชนแห่งชาติ

ประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๒) พ.ศ. ๒๕๖๒[[10]](#footnote-10)

ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๓) พ.ศ. ๒๕๖๕[[11]](#footnote-11)

ข้อ ๒ ประกาศนี้ให้ใช้บังคับตั้งแต่วันที่ ๑๗ ตุลาคม ๒๕๖๕ เป็นต้นไป

1. ราชกิจจานุเบกษา เล่ม ๑๓๕/ตอนที่ ๘๑ ก/หน้า ๕๓/๑๒ ตุลาคม ๒๕๖๑ [↑](#footnote-ref-1)
2. ข้อ ๔ แก้ไขเพิ่มเติมโดยประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๓) พ.ศ. ๒๕๖๕ [↑](#footnote-ref-2)
3. ข้อ ๖ แก้ไขเพิ่มเติมโดยประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๓) พ.ศ. ๒๕๖๕ [↑](#footnote-ref-3)
4. ข้อ ๑๘ แก้ไขเพิ่มเติมโดยประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๓) พ.ศ. ๒๕๖๕ [↑](#footnote-ref-4)
5. ข้อ ๑๙ แก้ไขเพิ่มเติมโดยประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๓) พ.ศ. ๒๕๖๕ [↑](#footnote-ref-5)
6. ข้อ ๒๐/๑ ยกเลิกโดยประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๓) พ.ศ. ๒๕๖๕ [↑](#footnote-ref-6)
7. ข้อ ๒๕/๑ ยกเลิกโดยประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๓) พ.ศ. ๒๕๖๕ [↑](#footnote-ref-7)
8. ข้อ ๒๘ ยกเลิกโดยประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๓) พ.ศ. ๒๕๖๕ [↑](#footnote-ref-8)
9. ข้อ ๒๙/๑ ยกเลิกโดยประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้าย และการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่น (ฉบับที่ ๓) พ.ศ. ๒๕๖๕ [↑](#footnote-ref-9)
10. ราชกิจจานุเบกษา เล่ม ๑๓๖/ตอนที่ ๗๓ ก/หน้า ๓๒/๔ มิถุนายน ๒๕๖๒ [↑](#footnote-ref-10)
11. ราชกิจจานุเบกษา เล่ม ๑๓๙/ตอนที่ ๖๑ ก/หน้า ๒๘/๓ ตุลาคม ๒๕๖๕ [↑](#footnote-ref-11)